
Hexapneumine Children sirupas
Folkodinas, chlorfenamino maleatas, biklotimolis

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos simptomai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?
1. Kas yra Hexapneumine Children ir kam jis vartojamas
2. Kas žinotina prieš vartojant Hexapneumine Children 
3. Kaip vartoti Hexapneumine Children 
4. Galimas šalutinis poveikis
5. Kaip laikyti Hexapneumine Children 
6. Pakuotės turinys ir kita informacija

Šio vaisto sudėtyje yra 3 veikliosios medžiagos:
· folkodinas (slopina kosulį); 
· chlorfenamino maleatas (slopina imuninių reakcijų metu išsiskiriančio histamino poveikį ir tokiu būdu mažina nosies gleivinės paburkimą ir gleivių gamybą);
· biklotimolis (naikina bakterijas, grybelius, slopina uždegimą ir malšina skausmą).

Šis vaistas vartojamas sausam varginančiam kosuliui, ypač naktiniam, simptomiškai palengvinti vaikams, kurie sveria daugiau kaip 15 kg (t.y. nuo 30 mėn. iki 15 metų).

Hexapneumine Children vartoti negalima:
· jeigu yra alergija veikliosioms medžiagoms arba bet kuriai pagalbinei šio vaisto medžiagai (jos išvardytos 6 skyriuje);
· jeigu vaikas sveria mažiau nei 15 kg;
· jeigu kosulio priežastis yra bronchinė astma;
· jeigu yra kvėpavimo nepakankamumas;
· jeigu sutrikęs šlapinimasis;
· jeigu yra tam tikra glaukomos (akių ligos, kurią sukelia padidėjęs akispūdis) forma;
· žindyvėms.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Hexapneumine Children. Tai ypač svarbu šiais atvejais:
· jeigu sergate lėtine kepenų arba inkstų liga. Gydytojas gali nuspręsti pakeisti šio vaisto dozę;
· jeigu vaikas serga bronchine astma arba skrandžio turinio grįžimu (refliuksu) į stemplę;
· jeigu esate senyvo amžiaus.
Jei sergate cukriniu diabetu, arba jei cukraus kiekis maiste ribojamas dėl kitos priežasties, reikia atsižvelgti į tai,  kad pusėje matavimo šaukšto (2,5 ml) yra 1,875 g, o visame matavimo šaukšte (5 ml) – 3,75 g cukraus. Jei atkosima skreplių, šiuo vaistu kosulio slopinti negalima. Skreplių atkosėjimas yra labai natūralus apsigynimo mechanizmas, būtinas bronchų sekretui valytis.

Kiti vaistai ir Hexapneumine Children
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Šio vaisto negalima vartoti kartu su kitais vaistais, kurių sudėtyje yra alkoholio.

Pasakykite gydytojui arba vaistininkui, jeigu vartojate bet kurio iš šių vaistų:
· kitų kosulį slopinančių arba palengvinančių vaistų, 
· kitų vaistų, kurių sudėtyje yra tokių pačių veikliųjų medžiagų (t.y., folkodino, chlorfenamino arba biklotimolio),
· narkotinių vaistų nuo stipraus skausmo, 
· morfino darinių, kurie vartojami narkomanijos pakaitiniam gydymui (pvz., metadono, naloksono, naltreksono),
· migdomųjų arba raminamųjų vaistų,
· vaistų nuo depresijos, 
· klonidino (vaisto, vartojamo greitam kraujospūdžio sumažinimui) ar į jį panašių vaistų, 
· vaistų psichikos ligoms gydyti (neuroleptikų), 
· vaistų nuo Parkinsono ligos, 
· raumenų spazmus atpalaiduojančių vaistų, 
· vaistų nuo širdies ritmo sutrikimo (dizopiramido),
· vaisto nuo alkoholizmo (disulfiramo), 
· tam tikrų antibiotikų, priklausančių vadinamajai cefalosporinų grupei (cefamandolio, cefoperazono, latamoksefo) arba fenikolių grupei (chloramfenikolio), metronidazolo
· geriamųjų vaistų nuo diabeto, priklausančių vadinamąjai sulfamidų grupei (chlorpropamido, glibenklamido, glipizido, tolbutamido), 
· vaistų nuo grybelių sukeliamų ligų (pvz., grizeofulvino, ketokonazolo), 
· prokarbazino (vaisto nuo tam tikrų kraujo vėžio ir smegenų vėžio tipų).

Hexapneumine Children vartojimas su alkoholiu
Gydantis šiuo vaistu, nepatartina vartoti alkoholinių gėrimų ar vaistų, kurių sudėtyje yra alkoholio. Gali sustiprėti mieguistumas.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. 

Šio vaisto negalima vartoti nėštumo ir žindymo laikotarpiu.

Vairavimas ir mechanizmų valdymas
Vartojant šį vaistą, gali pasireikšti mieguistumas. Šis poveikis sustiprėja vartojant alkoholio ar vaistų, kurių sudėtyje yra alkoholio. Jeigu jaučiate tokį poveikį, nevairuokite ir nevaldykite mechanizmų.

Hexapneumine Children sudėtyje yra etanolio, natrio metilparahidroksibenzoato, sacharozės ir azodažiklio saulėlydžio geltonojo.

Šio vaisto sudėtyje yra 5 tūrio % etanolio (alkoholio), t. y. 5 ml matavimo šaukšte yra 200 mg etanolio (atitinka 5 ml alaus). Kenksmingas sergantiems alkoholizmu. Būtina atsižvelgti nėščiosioms, žindyvėms, vaikams ir didelės rizikos grupės (pvz., sergantiems kepenų ligomis ar epilepsija) pacientams.

Natrio metilparahidroksibenzoatas (E219) gali sukelti alerginių reakcijų, kurios gali būti uždelstos.

Šio vaisto sudėtyje yra sacharozės (cukraus) (5 ml matavimo šaukšte yra 3,75 g). Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Azodažiklis saulėlydžio geltonasis (E110) gali sukelti alerginių reakcijų.

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Vaisto dozavimui naudokite pakuotėje esantį matavimo šaukštą (jo talpa yra 5 ml). Pasinaudojus matavimo šaukštu, jį reikia nuplauti.
Įprastinė dozė:
· vaikams, kurių svoris 15-30 kg (t.y. nuo 30 mėn. iki 10 metų amžiaus): vienkartinė dozė yra pusė matavimo šaukšto (2,5 ml). Esant reikalui, tokia dozė vartojama kas 4 val. Negalima vartoti daugiau kaip 6 dozių per parą;
· vaikams, kurių svoris 30-50 kg (t.y. 10-15 metų amžiaus): vienkartinė dozė yra vienas matavimo šaukštas (5 ml). Esant reikalui, tokia dozė vartojama kas 4 val. Negalima vartoti daugiau kaip 6 dozių per parą.
Šio vaisto negalima vartoti vaikams, kurie sveria mažiau kaip 15 kg. 

Nevartokite vaisto ilgiau, nei būtina (kelias dienas). Vaisto duokite tik tuo metu, kai vaikas kosti.

Vaistą rekomenduojama vartoti vakare, kadangi jis pasižymi slopinančiu poveikiu 

Jeigu manote, kad Hexapneumine Children veikia per stipriai arba per silpnai, kreipkitės į gydytoją arba vaistininką.

Ką daryti pavartojus per didelę Hexapneumine Children dozę?
Jeigu pavartojote arba vaikui sugirdėte per didelę vaisto dozę, kreipkitės į gydytoją..

Pamiršus pavartoti Hexapneumine Children 
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Šalutiniai poveikiai pasireiškia retai (ne daugiau nei 1 iš 1000 žmonių).

Sunkus šalutinis poveikis:
· alerginės reakcijos:
· odos bėrimas (eritema, egzema, purpura, dilgėlinė);
· angioneurozinė edema (dilgėlinė su stipriu veido ir kaklo tinimu, dėl kurio gali sutrikti kvėpavimas);
· anafilaksinis šokas.
· baltųjų kūnelių (leukocitų) skaičiaus sumažėjimas, kuris pasireiškia prasidėjusiu karščiavimu su infekcijos simptomais arba be jų.
· nenormaliai sumažėjęs kraujo plokštelių (trombocitų) skaičius, kuris gali sąlygoti kraujavimą iš nosies ar dantenų.
· nenormalus raudonųjų kraujo ląstelių (eritrocitų) irimas, kuris gali sukelti mažakraujystę. 

Kiti šalutiniai poveikiai:
· mieguistumas, sumažėjęs budrumas;
· sutrikęs kvėpavimas (bronchų susiaurėjimas);
· sutrikusi atmintis ir dėmesio sutelkimas, 
· galvos sukimasis, galvos svaigimas;
· pablogėjusi judesių koordinacija, sutrikusi pusiausvyra, drebulys;
· sumišimas, minčių susipainiojimas, haliucinacijos (nesamų dalykų jutimas);
· burnos džiūvimas, 
· regėjimo sutrikimai (sutrikęs vaizdo fokusavimas, akių vyzdžių išsiplėtimas), 
· šlapimo susilaikymas, 
· vidurių užkietėjimas, 
· pernelyg greitas juntamas širdies plakimas, 
· staigus kraujospūdžio sumažėjimas pakeitus kūno padėtį (pvz., atsistojus),
· pykinimas, vėmimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.
Pirmą kartą atidarius buteliuką, sirupo tinkamumo laikas - 8 dienos.

Ant dėžutės ir buteliuko etiketės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Hexapneumine Children sudėtis
· Veikliosios medžiagos yra folkodinas, chlorfenamino maleatas ir biklotimolis. 5 ml sirupo (viename matavimo šaukšte) yra 5 mg folkodino, 0,5 mg chlorfenamino maleato, 7,5 mg biklotimolio.
· Pagalbinės medžiagos yra etanolis (95%), saulėlydžio geltonasis FCF (E110), sacharozė, Guaro galaktomanas, natrio metilparahidroksibenzoatas (E219), citrinų rūgštis monohidratas, natrio citratas, apelsinų skonio medžiaga (etanolis 70 %, apelsinų Valencia Floride eterinis aliejus, natūralioms medžiagoms identiškos skonio medžiagos (levolinalolis, citralis, etilo butiratas, etilo heksaonatas ir β jononas)), išgrynintas vanduo.


Hexapneumine Children išvaizda ir kiekis pakuotėje
Hexapneumine Children sirupas yra oranžinės spalvos, apelsinų skonio ir kvapo homogeninis skystis.
Vaistas tiekiamas gintaro spalvos PVC buteliuke, kuriame yra 200 ml sirupo. Buteliukas užsuktas aliuminio apsauginiu dangteliu. Kartono dėžutėje yra buteliukas, 5 ml matavimo šaukštas ir pakuotės lapelis.

Registruotojas ir gamintojas
Registruotojas 
Laboratoires BOUCHARA-RECORDATI
70 Avenue Du General De Gaulle
92800 Puteaux
Prancūzija

Gamintojas
Laboratoires BOUCHARA – RECORDATI
Parc Mecatronic – 03410 Saint – Victor
Prancūzija


Šis pakuotės lapelis paskutinį kartą pežiūrėtas 2022-06-14.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyjehttp://www.vvkt.lt/

